**Előterjesztés**

**Fácánkert Község Önkormányzata Képviselő-testületének**

**2016. szeptember 21. napján tartandó ülésére**

*2. napirendi pont*

**Tárgy: Bursa Hungarica Felsőoktatási Önkormányzati Ösztöndíjpályázat 2017. évi fordulójához csatlakozási nyilatkozat jóváhagyása**

**Előterjesztő: Tóth Adrienn jegyző**

**Előadó: Tóth Adrienn jegyző és Orbán Zsolt polgármester**

**Tisztelt Képviselő-testület!**

Az Emberi Erőforrások Minisztériuma megbízásából az Emberi Erőforrás Támogatáskezelő 2016. augusztus 29-én nyílt pályázat keretében meghirdette a Bursa Hungarica Felsőoktatási Önkormányzati Ösztöndíjrendszer 2017. évi pályázati fordulóját hátrányos helyzetű, szociálisan rászoruló fiatalok felsőoktatási tanulmányainak támogatására.

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a **hátrányos helyzetű, szociálisan rászoruló fiatalok felsőfokú tanulmányai**nak támogatása.

A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik a települési önkormányzat illetékességi területén lakóhellyel rendelkeznek, felsőoktatási intézményben (felsőoktatási hallgatói jogviszony keretében) **teljes idejű (nappali tagozatos) képzésben vesznek rész**t.

A többszintű támogatási rendszer pénzügyi fedezetéül három forrás szolgál: a települési önkormányzati, a megyei önkormányzati, valamint – az Emberi Erőforrások Minisztériuma finanszírozásával – a felsőoktatási intézményi költségvetésben megjelenő elkülönített forrás. Évente több mint **27 000 pályázó** részesül támogatásban, ez éves szinten **2 milliárd forint** ösztöndíjként történő folyósítását jelenti.

A Bursa Hungarica felsőoktatási önkormányzati ösztöndíjrendszer a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet, valamint a nemzeti felsőoktatásról szóló 2011. évi CCIV. törvény előírásain alapul.

A Bursa Hungarica Ösztöndíjrendszer többszintű támogatási rendszer pénzügyi fedezetének forrásai:

***(1) A települési önkormányzatok által nyújtott támogatás:***

A Bursa Hungarica Ösztöndíjrendszer célja, hogy a szociális támogatási rendszerben azon a szinten történjen a döntéshozás, ahol a legtöbb ismeret birtokában képesek a rászorultságot elbírálni. Ennek megfelelően az önkormányzat által évente kiírt Bursa Hungarica Felsőoktatási Önkormányzati Ösztöndíjpályázat (a továbbiakban: Bursa Hungarica Ösztöndíjpályázat) helyben kerül elbírálásra. A támogatás havi összegét pályázónként állapítja meg az önkormányzat.

***(2) A megyei önkormányzatok által nyújtott támogatás:***

A megyei önkormányzat tetszőleges összeggel kiegészítheti a települési önkormányzat által támogatott pályázó vagy pályázók számára megítélt, települési önkormányzati forrásból fedezendő ösztöndíj összegét.

*(az (1) és (2) együtt: önkormányzati ösztöndíjrész)*

***(3) Intézményi támogatás:***

Az Emberi Erőforrások Minisztériuma (a továbbiakban: Minisztérium) a felsőoktatásban már tanuló vagy a továbbiakban tanulni kívánó, szociálisan hátrányos helyzetű fiatalok támogatásához oly módon kíván hozzájárulni, hogy a települési (és a megyei) önkormányzat által megállapított támogatási összeget az önkormányzati támogatással megegyező mértékben – a Rendelet 18. § (5) bekezdése szerint a Minisztérium hivatalos lapjában évenként közzétett értékhatárig – kiegészíti. Az intézményi ösztöndíjrész egy főre eső maximuma a 2016. évi fordulóban 5.000 Ft/fő/hó volt. *(intézményi ösztöndíjrész)*

Az önkormányzatok egy tanulmányi félévre egy összegben utalják át az ösztöndíjban részesülő hallgatók öt havi támogatási összegét az Emberi Erőforrás Támogatáskezelő számlájára.

Az ösztöndíjat a hallgatói juttatásokat kifizető intézmény folyósítja a jogosultaknak. A felsőoktatási intézmény kötelessége a kifizetés előtt megvizsgálni a jogosultságot. Az Emberi Erőforrás Támogatáskezelő az adott tanulmányi félév lezárását követően a ki nem fizetett önkormányzati ösztöndíjrészt visszautalja a települési önkormányzat bankszámlájára, és az önkormányzat saját hatáskörben dönt, hogy a jogosulatlanság ellenére – nem Bursa támogatás jogcímen – mégis folyósítja-e a támogatottnak a már korábban megítélt támogatást.

Fácánkert Község Önkormányzata a 2017. évi pályázathoz az Általános Szerződési Feltételek elfogadását igazoló Nyilatkozat aláírásával csatlakozhat, melyet az Emberi Erőforrás Támogatáskezelő részére kell megküldeni.

Kérem a Tisztelt Képviselő-testületet, támogassa, hogy a nyilatkozat polgármester általi aláírásával Fácánkert Község Önkormányzata csatlakozzon a Bursa Hungarica Felsőoktatási Önkormányzati Ösztöndíjpályázat 2017. évi fordulójához és a támogatásra szánt keretösszeget határozza meg!

Fácánkert, 2016-09-14

Tóth Adrienn

jegyző

***Határozati javaslat***

***…/2016. (………) számú képviselő – testületi határozat***

***a Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozásról***

1. Fácánkert Község Önkormányzatának Képviselő-testülete csatlakozik az Emberi Erőforrás Minisztérium Bursa Hungarica Felsőoktatási Önkormányzati Ösztöndíjpályázat 2017. évi fordulójához, egyúttal felkéri a polgármestert a csatlakozási nyilatkozat aláírására.
2. A képviselő-testület felkéri a jegyzőt, hogy gondoskodjék az Emberi Erőforrás Támogatáskezelő részére a csatlakozási nyilatkozat megküldéséről, a Bursa Hungarica Felsőoktatási Önkormányzati Ösztöndíjpályázat pályázati felhívás közzétételéről.
3. A képviselő-testület az ösztöndíjpályázaton felhasználható 2017. évi pénzkeretet 100.000,- forint összegben határozza meg.
4. A képviselő-testület felhatalmazza a polgármestert, hogy a benyújtott pályázatok alapján, a pályázók szociális rászorultságának mérlegelésével állítsa fel a kérelmezők rangsorát, állapítsa meg az önkormányzati támogatás összegét.
5. A képviselő-testület felkéri a polgármestert, hogy a 2017. évi költségvetési rendelet tervezése során a 3.) pont szerinti pénzkeretet tervezésére kerüljön sor.

**Felelős:** Orbán Zsolt polgármester

**Közreműködik:** Tóth Adrienn jegyző

**Határidő:** folyamatos